Bétera ultima la seua Agenda Urbana després d'avaluar els positius resultats obtinguts en una enquesta ciutadana
30 de Gener de 2025

• L'èxit de participació dels beterans i beteranEs ha permés recopilar dades de valor per a elaborar l'Agenda Urbana que estarà redactada en breu.

• Amb aquesta Agenda Urbana, Bétera desenvoluparà un full de ruta alineat amb els ODS per a construir un model de municipi més sostenible, equitatiu i equilibrat que tinga majors facilitats d'accés als Fons Europeus.

La participació ciutadana és fonamental i així s'ha vist reflectit a Bétera després de llançar una enquesta telemàtica en la qual han participat nombrosos veïns i veïnes per a l'elaboració de l'Agenda Urbana.

L'objectiu de l'enquesta “era clar”, afirma l'Alcaldessa de Bétera, Elia Verdevío “volíem conéixer les inquietuds, les propostes i els suggeriments de la nostra ciutadania per a elaborar aquesta Agenda Urbana que ens permetrà posar en marxa un full de ruta alineat amb els Objectius de Desenvolupament Sostenible per a construir un model de municipi més sostenible, equitatiu i equilibrat i a més serà un instrument de planificació per a accedir al finançament de Fons Europeus”.

Aquesta enquesta, que ha sigut elaborada a través de l'àrea de Participació Ciutadana, s'ha basat en preguntes tancades i obertes, permetent tant la recopilació de dades quantitatives com l'anàlisi d'opinions qualitatives. Un qüestionari que s'ha centrat en aspectes clau relacionats amb la qualitat de vida, els principals desafiaments del municipi i les propostes de millora percebudes pels participants.

“L'elevat nombre de participants ens ha sorprés gratament així com les respostes que ens han donat perquè ens ajudaran, no sols a elaborar aquesta Agenda, sinó també a millorar en aquells àmbits on els veïns i veïnes tenen majors inquietuds”, ha explicat el regidor de Participació Ciutadana, David Esteban.

En eixa línia, aquesta participació reflecteix un alt nivell d'implicació ciutadana, proporcionant una base sòlida per a l'anàlisi de les percepcions i propostes de la població de Bétera. Sent una mostra diversa i representativa en la qual han participat veïns i veïnes de diferents grups d'edat, gènere i nivells educatius.

“Aquest nivell de participació demostra un interés significatiu de la ciutadania per formar part del procés de disseny de l'Agenda Urbana del municipi i des de l'Ajuntament volem agrair la col·laboració i implicació dels nostres veïns i veïnes en aquesta mena de processos que, sens dubte, ens permeten conéixer de primera mà les seues inquietuds”, ha indicat David Esteban.

En eixe sentit, destaca la participació especialment del segment de persones entre 36 i 50 anys amb una representació equilibrada, 51,4% de dones enfront d'un 48,0% homes.

Bétera aprovada en qualitat de vida per la ciutadania

La consulta telemàtica revela que els veïns i veïnes de Bétera percep, en general, una qualitat de vida positiva tant a nivell individual com municipal. Ressenyant, a títol individual, una qualificació en nivells mitjans-alts, destacant factors com la tranquil·litat, l'entorn natural i l'accés a serveis bàsics com a aspectes positius. Uns pilars fonamentals del benestar dels residents que enforteixen l'atractiu de Bétera com un lloc per a viure i desenvolupar una vida familiar.

Per això, s'ha establit una puntuació mitjana de la qualitat de vida individual que se situa en 7,6, la qual cosa reflecteix una percepció favorable.

A nivell col·lectiu, es reflecteixen propostes en la millora d'infraestructures, sostenibilitat i cohesió social. “Tres àmbits en els quals ja treballem per a complir amb les necessitats reals de la nostra ciutadania. De fet, aquestes últimes setmanes hem anunciat noves infraestructures sanitàries amb l'ampliació de l'actual Centre de Salut i la construcció d'un nou Consultori Mèdic Auxiliar. I a més continuem avançant en la redacció del projecte del nou Institut, la reforma i ampliació de l'actual IES Les Alfàbegues així com els canvis d'ús d'algunes parcel·les per a dedicar-les a infraestructures esportives”, ha subratllat Elia Verdevío.

Amb els resultats i l'anàlisi i avaluació d'aquests, l'Ajuntament de Bétera, continua treballant en la redacció de l'Agenda Urbana que es preveu estiga llesta en els pròxims mesos.